
S  T  A  N  O V  I  S  K O

k návrhu nariadenia vlády Slovenskej republiky, ktorým sa ustanovujú pravidlá poskytovania podpory v súvislosti s opatreniami programu rozvoja vidieka – nové znenie

I
Návrh nariadenia vlády Slovenskej republiky, ktorým sa ustanovujú pravidlá poskytovania podpory v súvislosti s opatreniami programu rozvoja vidieka na rokovanie vlády Slovenskej republiky predkladá minister pôdohospodárstva a rozvoja vidieka Slovenskej republiky Ľubomír Jahnátek. 
II
Predložený návrh nariadenia vlády upravuje implementáciu neprojektových opatrení Plánu rozvoja vidieka Slovenskej republiky 2014-2020 (ďalej len „PRV SR 2014 -2020“) vo vzťahu k novému právnemu základu, ktorým je nariadenie Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005, nariadenie Európskeho parlamentu a Rady (EÚ) č. 1306/2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES), č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008, delegované nariadenie Komisie (EÚ) č. 807/2014, ktorým sa dopĺňa nariadenie Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a ktorým sa zavádzajú prechodné ustanovenia, vykonávacie nariadenie Komisie (EÚ) č. 808/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV), vykonávacie nariadenie Komisie (EÚ) č. 809/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením a delegované nariadenie Komisie (EÚ) č. 640/2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie.
Neprojektové opatrenia PRV SR 2014-2020 v súlade s cieľmi spoločnej poľnohospodárskej politiky sú zamerané na oblasti zachovania hospodárenia v znevýhodnených oblastiach, podporu a zachovanie biodiverzity a aktivity šetrné k prírodným zdrojom. Podpora je orientovaná pre poľnohospodárske subjekty ako aj do lesného hospodárstva.
Podmienky jednotlivých opatrení a operácií sú ustanovené nad rámec povinných noriem a požiadaviek a vnútroštátnej legislatívy. S cieľom zabezpečiť účinnosť a monitorovanie poskytnutej podpory bude pre neprojektové opatrenia využívaný integrovaný administratívny a kontrolný systém, a to nielen na kontrolu základných podmienok, napríklad krížového plnenia alebo minimálnych štandardov, ale aj na kontrolu režimov podpory jednotlivých opatrení a operácii. 
Predkladateľ v doložke vybraných vplyvov uvádza, že návrh nariadenia vlády bude mať negatívny vplyv na rozpočet verejnej správy, nemá dopad na podnikateľské prostredie. Má pozitívne sociálne vplyvy, pozitívny vplyv na životné prostredie a na informatizáciu spoločnosti.
Predkladateľ deklaruje súlad návrhu nariadenia vlády s Ústavou Slovenskej republiky, so zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná a právnymi predpismi Európskej únie. 
Návrh nariadenia vlády sa predkladá na rokovanie vlády Slovenskej republiky bez rozporov.
 III 

Legislatívna rada vlády Slovenskej republiky prerokovala predložený návrh nariadenia vlády na svojom zasadnutí dňa 7. apríla 2015 a odporučila ho predložiť na rokovanie vlády Slovenskej republiky v novom znení, v ktorom budú zapracované jej pripomienky a odporúčania.

IV 

            Sekcia vládnej legislatívy Úradu vlády Slovenskej republiky po posúdení upraveného znenia návrhu nariadenia vlády konštatuje, že pripomienky Legislatívnej rady vlády Slovenskej republiky (42 pripomienok) boli zapracované do návrhu nariadenia vlády a odporúča vláde Slovenskej republiky návrh nariadenia vlády Slovenskej republiky, ktorým sa ustanovujú pravidlá poskytovania podpory v súvislosti s opatreniami programu rozvoja vidieka  schváliť v predloženom znení. 




V  Bratislave  8. apríla 2015



